Document ID: 31995D0118

KOMMISSIONENS BESLUTNING af 31. marts 1995 om beskyttelsesforanstaltninger over for infektiøs lakseanæmi i Norge og om ophævelse af beslutning 93/144/EØF (Tekst af betydning for EØS) (95/118/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), senest ændret ved akten, vedrørende Østrigs, Finlands og Sveriges tiltrædelse, særlig artikel 18, stk. 7,
under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), senest ændret ved akten vedrørende Østrigs, Finlands og Sveriges tiltrædelse, særlig artikel 19, stk. 7, og
ud fra følgende betragtninger:
Eftersom der er konstateret infektiøs lakseanæmi i Norge, forbød Kommissionen ved beslutning 93/144/EØF (3), senest ændret ved beslutning 94/657/EF (4), import af levende eller slagtet, ikke-renset, atlanterhavslaks (Salmo salar) med oprindelse i Norge;
i det norske kystområde, der ligger mellem den svensk/norske grænse og kommunegrænsen mellem Hå og Eigersund (Rogaland fylke), er der aldrig blevet konstateret infektiøs lakseanæmi; derfor kan importen af slagtet, ikke-renset laks fra dette område genoptages;
det er nødvendigt at indføre en certificeringsordning for at sikre, at den pågældende laks nu også kommer fra ovennævnte område;
i det inficerede område nord for Stavanger er der ikke konstateret nye tilfælde af infektiøs lakseanæmi siden januar 1994; da der imidlertid ikke findes nogen metode til påvisning af det pågældende virus, kan det ikke definitivt konkluderes, at sygdommen nu er fuldstændigt udryddet i det pågældende område;
import til EF af levende eller slagtet, ikke-renset, norsk atlanterhavslaks fra dette område kan udgøre en risiko for indslæbning af det patogen, der fremkalder infektiøs lakseanæmi; denne import bør derfor forbydes;
foranstaltningerne i denne beslutning bør ændres efter udviklingen i den zoosanitære situation i Norge;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
Medlemsstaterne forbyder import af levende eller slagtet, ikke-renset, laks af arten Salmo salar med oprindelse i Norge.
Artikel 2
1. Uanset artikel 1 er import af slagtet, ikke-renset laks af arten Salmo salar fra Norge dog tilladt, hvis laksen kommer fra de akvakulturbrug, der er anført i punkt 1 i bilag I, og er blevet slagtet og pakket i de virksomheder, der er anført i punkt 2 i bilag I, idet såvel akvakulturbrugene som virksomhederne skal være beliggende i det norske kystområde, der ligger mellem den svensk/norske grænse og kommunegrænsen mellem Hå og Eigersund (Rogaland fylke).
2. De emballager, der indeholder de i stk. 1 omhandlede fisk, skal forsynes med en etiket med følgende angivelser:
- »hel laks«
- koden for de pågældende akvakulturbrug og virksomheder, jf. bilag I.
3. De forsendelser af laks, der er omhandlet i stk. 1, skal ledsages af et sundhedscertifikat som vist i bilag II.
Artikel 3
Beslutning 93/144/EØF ophæves.
Artikel 4
Medlemsstaterne ændrer de bestemmelser, de anvender for samhandelen, for at efterkomme denne beslutning. De underretter Kommissionen herom.
Artikel 5
Denne beslutning anvendes indtil den 31. december 1995.
Artikel 6
Denne beslutning er rettet til medlemsstaterne.
Udfærdiget i Bruxelles, den 31. marts 1995.

Labels: 3
18
6